นับถอยหลัง! กกต.เปิดหลักเกณฑ์ “ป้ายหาเสียง” เลือกตั้ง ส.ส.-พรรคการเมือง
สำนักงาน กกต.ออกประกาศกำหนดแนวทางการจัดทำ“ป้ายหาเสียง” ผู้สมัครส.ส.- พรรคการเมือง เตรียมพร้อมสู้ศึกเลือกตั้งใหญ่
สำนักงาน กกต.ออกประกาศกำหนดแนวทางการจัดทำ“ป้ายหาเสียง” ผู้สมัครส.ส.- พรรคการเมือง เตรียมพร้อมสู้ศึกเลือกตั้งใหญ่
10 ต.ค. 2565

ผู้สื่อข่าวรายงานว่า ตามที่คณะกรรมการการเลือกตั้ง หรือ กกต. ได้ออกประกาศ เรื่อง หลักเกณฑ์และวิธีการจัดทำ สถานที่ปิดประกาศเกี่ยวกับการเลือกตั้งและสถานที่ติดแผ่นป้ายเกี่ยวกับการเลือกตั้งสมาชิกสภาผู้แทนราษฎร พ.ศ. 2561 นั้น
สำนักงาน กกต. ได้ออกเอกสารชี้แจงแนวทางการดำเนินการในการปิดประกาศและติดแผ่นป้ายเกี่ยวกับการเลือกตั้งสมาชิกสภาผู้แทนราษฎร หรือ ส.ส. โดยกำหนดป้ายประกาศแนวตั้งมีขนาดไม่เกินกว้าง 30 เซนติเมตร ยาว 42 เซนติเมตร และแผ่นป้ายเกี่ยวกับการเลือกตั้งให้จัดทำได้ โดยมีขนาดไม่เกินกว้าง 130 เซนติเมตร ยาว 245 เซนติเมตร ซึ่งการจัดทำประกาศและแผ่นป้ายเกี่ยวกับการเลือกตั้งให้ระบุชื่อตัว ชื่อสกุล ที่อยู่ของผู้ว่าจ้าง ผู้ผลิต จำนวน และวันเดือนปีที่ผลิตไว้บริเวณที่ชัดเจนของแผ่นป้ายและประกาศเกี่ยวกับการเลือกตั้ง
ส่วนจำนวนและสถานที่ในการปิดประกาศหรือติดแผ่นป้าย เป็นไปตามประกาศคณะกรรมการการเลือกตั้ง เรื่อง หลักเกณฑ์และวิธีการจัดทำ สถานที่ปิดประกาศเกี่ยวกับการเลือกตั้งสมาชิกสภาผู้แทนราษฎร พ.ศ.2561 แต่กรณีที่ยังไม่มีพระราชกฤษฎีกาให้มีการเลือกตั้ง การปิดประกาศ หรือติดแผ่นป้ายเกี่ยวกับการเลือกตั้ง โดยวิธีการจัดทำขนาดและจำนวนและสถานที่ ให้ถือปฏิบัติตามที่คณะกรรมการการเลือกตั้งและผู้อำนวยการสำนักงานคณะกรรมการเลือกตั้งประจำจังหวัดประกาศกำหนดในการเลือกตั้งครั้งล่าสุด
กรณีการติดแผ่นป้ายเกี่ยวกับการเลือกตั้ง ณ ที่ทำการพรรคการเมือง สาขาพรรคการเมือง ตัวแทนพรรคการเมืองประจำจังหวัด หรือศูนย์อำนวยการเลือกตั้ง สามารถติดได้สถานที่ละ 1 แผ่น ขนาดไม่เกิน กว้าง 400 เซนติเมตร ยาว 750 เซนติเมตร
สำหรับการดำเนินการเกี่ยวกับประกาศและแผ่นป้าย ผู้สมัครรับเลือกตั้งและพรรคการเมืองต้องเก็บรักษาเอกสารหลักฐานที่เกี่ยวข้องไว้ประกอบยื่นบัญชีรายรับและรายจ่ายในการเลือกตั้ง